LV Eiropas Savienības Oficiālais Vēstnesis C 97/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 97/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“BOUDIN BLANC DE RETHEL”

ES Nr.: PGI-FR-02295 – 24.2.2017.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Nosaukums: Les Charcutiers du Pays d'Ardennes Adrese: Au Pays rethélois 3 quai d'Orfeuil 08 300 rethel FRANCE E-pasts: charcuteries.ardennes@gmail.com

Sastāvs: Grupu veido “Boudin blanc de Rethel” ražotāji. Tai ir likumīgas intereses iesniegt grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Citi: kontaktinformācijas atjaunināšana, ģeogrāfiskais apgabals, saikne, kontroles struktūras, valsts prasības

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Punkts “Produkta apraksts”

Svītrota rindkopa, kas attiecas uz produkta “Boudin blanc de Rethel” ražošanas vietu Retelas [Rethel] tuvumā un uz balto desiņu ar sīpoliem sastopamību departamenta ziemeļos. Tāpat svītroti tie senās receptes elementi, kuri attiecas uz iegūšanas metodi un saikni ar izcelsmes vietu, nevis uz produkta aprakstu. Šīs rindkopas neattiecas uz produkta aprakstu.

Produkta fizikālās īpašības aizstāj ar:

“Produktu “Boudin blanc de Rethel” piedāvā cilindriskās porcijās, kuru svars ir 60–130 gramu, bet diametrs 30–36 mm. To pilda cūku zarnu apvalkos. Produkts “Boudin blanc de Rethel” var būt arī kokteiļdesiņu vai grildesiņu formā 20–26 mm diametrā. Tās pilda aitu zarnu apvalkos. Kokteiļdesiņas vai minidesiņas: vienības svars ir no 8 g līdz 15 g. Grildesiņas: vienības svars ir no 50 g līdz 80 g. Produkta krāsa ir gaiša, gandrīz balta, viendabīga. Zarnas apvalka pildījums nodrošina produktam labu izskatu ar pilnīgi gludu ārpusi. Dabiskās zarna apvalkā rezumis var atklāties nelielas nepilnības, piemēram, iesarkans (noturīga krāsa pēc nokaušanas) dzīslojums vai mazas cīpsliņas, tā sauktās “ūsiņas”, ko veido atlikusī taukplēve.”

Šie noteikumi atšķiras no spēkā esošās specifikācijas noteikumiem turpmāk minētajos punktos.

Spēkā esošajā specifikācijā ir minēta baltā desiņa un samazinātās formas. Baltajai desiņai noteikto cilindrisko porciju minimālo svaru “no 100 gramiem līdz 130 gramiem” aizstāj ar minimālo svaru “no 60 gramiem līdz 130 gramiem”, bet noteikto diametru “no 32 mm līdz 34 mm” aizstāj ar diametru “no 30 mm līdz 36 mm”.

Šie grozījumi attiecībā uz produkta formu ļauj nodrošināt atbilstību šā produkta tirgus attīstībai. Tam ir savs pamats, jo mazākas porcijas, ko pasniegt maltītes sākumā, pieprasa gan restorāni, gan patērētāji. Turklāt desiņu diametrs pielāgots tā, lai tas atbilstu no piegādātājiem pieejamo cūku zarnu apvalku kategorijām.

Pievienots spēkā esošajā specifikācijā minēto samazināto formu apraksts. Runa ir vai nu par baltajām “kokteiļdesiņām vai minidesiņām”, vai par baltajām “grildesiņām”. Abas formas atšķiras pēc porciju svara: 8–15 grami “kokteiļdesiņām vai minidesiņām”, 50–80 gramu “grildesiņām”. Diametrs ir palicis nemainīgs. Tie ir precizējumi, kas ļauj aprakstīt dažādas pārdošanā laistās produkta “Boudin blanc de Rethel” formas.

Iepriekš minēto krāsu “gaiša un viendabīga” aizstāj ar “gandrīz balta”. Šis formulējums ir precīzāks.

Svītrots apzīmējums “ļoti apmierinošs” attiecībā uz desiņas blīvumu, jo tas nav objektīvs. Desiņas blīvumu apraksta, norādot uz sagaidāmo rezultātu: labs izskats, gluda ārpuse.

Turklāt pievieno piebildi, ka “Dabiskās zarnas apvalkā reizumis var atklāties nelielas nepilnības, piemēram, iesarkans (noturīga krāsa pēc nokaušanas) dzīslojums vai mazas cīpsliņas, tā sauktās “ūsiņas”, ko veido atlikusī taukplēve”. Patiešām, ja tiek izmantotas dabiskas zarnas, tad nelielas gadījuma rakstura nepilnības nav novēršamas.

Produkta organoleptiskās īpašības aizstāj ar:

“Šīs desiņas masa ir mīksta un sulīga, diezgan viendabīga, un tai ir gaļai raksturīga smarža kopā ar viegli piparotu un pikantu noti. Masas graudainums ir sajūtams ēdot.”

Svītrotas subjektīvās pazīmes un tādas, kas nav raksturīgas vienīgi produktam “Boudin blanc de Rethel” (“pareiza elastība un stingrums”, “vidēji sālīts un mazliet saldens”, “ļoti kārdinošs” u. c.). Graudiņu izmēru “no smalkiem līdz vidējiem” aizstāj ar teikumu, kurā norādīts, ka masas graudainums ir sajūtams ēdot. Patiešām, galaproduktā graudiņu izmērs var būt grūti atšķirams. Turklāt tas ir iegūšanas metodes parametrs.

Precizēti spēkā esošajā specifikācijā iekļautie apstiprinātie varianti:

— būtība nav mainīta,

— ar norādi “ar šampinjoniem vai ar vienu šampinjonu varietāti” aizstāj norādi “ar šampinjoniem”,

— vienkāršu norādi uz meža sēnēm aizstāj ar apzīmējumu “meža sēnes, šis variants atšķiras no iepriekšējā ar to, ka tam ir pievienotas meža sēnes”,

— ar norādi “pildīts ar trifelēm (vienīgās atļautās trifeļu sugas ir Tuber mélanosporum vai Tuber brumale). Atļauts pievienot trifeļu sulu.” aizstāj norādi “pildīts ar trifelēm vai ar trifeļu sulu”.

Šo precizējumu mērķis ir definēt variantus, lai patērētājam sniegtu precīzāku informāciju un atvieglotu pārbaudi. Turklāt svītro atsauci par spēkā esošā regulējuma ievērošanu, jo tas ir pats par sevi saprotams.

— Definē AĢIN “Boudin blanc de Rethel” bezpiedevu varianta ķīmiskās īpašības. Nav vajadzības precizēt, ka tās attiecas uz produkta pamatmasas variantiem, jo masas recepte bezpiedevu variantam un citiem variantiem ir viena un tā pati. Svītro atsauces uz gaļas izstrādājumu izmantošanas standartu kritērijiem, jo tie ir minēti tikai kā salīdzināšanai izmantojami elementi. Turklāt proteīnu satura procentuālo apjomu, kas noteikts kā “≤ 11”, aizstāj ar “≥ 11”. Tas ir redakcionālas kļūdas labojums. Proteīni veido makrouzturvielu saimi, kurā ietvertas aminoskābes, peptīdi un proteīni. Gaļas izstrādājuma sastāvā noteikti ir proteīni, tātad tā proteīnu saturs ir vienāds ar vai pārsniedz 11 %.

— Svītrotas mikrobioloģiskās īpašības, jo tās noteiktas spēkā esošajā regulējumā.

— Produkta saiņojums ir ierobežots līdz “nefasēts” vai “fasēts mazumtirdzniecības iepakojumā”). Svītrotas pārdošanas vietas “tradicionālajā nodaļā” vai “pašapkalpošanās nodaļā”, jo tās nav “Boudin blanc de Rethel” noformējuma aprakstošs elements.

5.2. Punkts “Elementi, kas pamato produkta izcelsmi ģeogrāfiskajā apgabalā”

Pievieno rindkopu attiecībā uz to operatoru identifikāciju, kas iesaistīti produkta “Boudin blanc de Rethel” ražošanā. Tajā norādīts, ka šī identifikācija ir jāveic pirms attiecīgās darbības sākšanas.

Turklāt paredz deklarācijas, kas nepieciešamas tādu produktu atpazīšanai, izsekojamībai un kontrolei, kuri paredzēti pārdošanai ar aizsargāto ģeogrāfiskās izcelsmes norādi. Specifikācijā iekļauj kopsavilkuma tabulu.

Šo noteikumu mērķis ir precizēt procedūru, kas ļauj nodrošināt produktu izsekojamību.

5.3. Punkts “Iegūšanas metodes apraksts”

Izejvielas

Spēkā esošajā specifikācijā ir uzskaitītas sastāvdaļas, ko izmanto produkta “Boudin blanc de Rethel” ražošanā. Šo sastāvdaļu saraksts nav grozīts.

Pievieno proporcijas, kādās pievienojamas dažādās sastāvdaļas (to saturs izmantojamajā masā): cūkgaļa “55–68 %”, veselas olas “10–20 %”, piens “20–30 %”, bet garšvielas “mazāk par 5 %”. Šīs proporcijas, lai gan iepriekš nav aprakstītas, ir tādas, kādas operatori parasti izmanto un kas ļauj iegūt masu, kura atbilst AĢIN “Boudin blanc de Rethel” organoleptiskajiem kritērijiem.

Attiecībā uz katru sastāvdaļu ir precizēta(-s) tās atļautā(-s) forma(-s).

Attiecībā uz cūkgaļu: nedrīkst izmantot sivēnmātes gaļu tās pārāk spēcīgās garšas dēļ. Atsauces “pareizi sadalīta” attiecībā uz gaļu un “krūtiņa atdalīta no tesmeņa” attiecībā uz krūtiņu pārvieto uz rindkopu, kas attiecas uz gaļas sadalīšanu.

Attiecībā uz veselām olām: noteikumu “veselas svaigas olas” aizstāj ar noteikumu, kurā ir vairāk informācijas par izmantoto olu īpašībām, proti, “Olas ir veselas vistu olas (ar baltumu un dzeltenumu). Tās piegādā čaumalā vai pasterizētu olu produktu veidā. Olu pulvera, sasaldētu vai bagātinātu olu izmantošana ir aizliegta”. Tādējādi atļauts izmantot vienīgi pasterizētus olu produktus un olas čaumalā. Olām, ko piedāvā citās formās, nav nepieciešamās saistvielu īpašības. Svītro apzīmējumu “svaigs”, kas spēkā esošajā specifikācijā attiecas uz olām, jo tas nesniedz papildu informāciju attiecībā uz produkta kvalitāti.

Attiecībā uz pienu: precizē, ka izmanto vienīgi govs pienu, jo tas ir atbilstīgi praksei un neietekmē galaprodukta garšu.

Tas var būt pilnpiens, daļēji nokrejots vai nokrejots, svaigpiens, pasterizēts vai sterilizēts. Ja izmanto svaigpienu, to uzkarsē līdz vārīšanās temperatūrai. Attiecībā uz garšvielu izmantošanu precizē, ka tās “nenomāc produktam “Boudin blanc de Rethel” raksturīgo cūkgaļas garšu un neietekmē masas gaišo krāsu”.

Izmantot aromatizētājus pienā (karsēšanas laikā) vai vārīšanas ūdenī ir atļauts.

Svītro teikumu “Cieti saturošu produktu, krāsvielu un fosfātu pievienošana ir aizliegta.” Specifikācijā iekļauts atļauto sastāvdaļu saraksts.

Tā kā šis sastāvdaļu saraksts attiecībā uz dažām sastāvdaļu grupām var tikt dažādi interpretēts, ir pievienots aizliegto sastāvdaļu un piedevu saraksts, lai labāk kontrolētu produkta kvalitāti un īpašības.

Šie specifikācijas grozījumi atspoguļo produkta “Boudin blanc de Rethel” ražotāju paradumus, kurus ņemot vērā, recepti var precizēt. Tie neskar ne produkta aprakstu, ne saikni ar tā ģeogrāfisko apgabalu. Tieši pretēji – tie ļauj nostiprināt receptes aprakstu un atvieglot kontroli.

Pievieno rindkopu, kurā uzskaitītas citas sastāvdaļas (šampinjoni, trifeles, trifeļu sula), lai iekļautu visus produkta “Boudin blanc de Rethel” variantus (ar šampinjoniem, ar meža sēnēm, ar trifelēm). Šo citu variantu pārējo sastāvdaļu maksimālais īpatsvars ir noteikts 20 % apmērā no maisījuma svara.

Pievieno rindkopu, lai precizētu, ka tiek izmantotas “Dabisko cūku zarnu apvalki 60–130 g desiņām” un “Dabiskie aitu zarnu apvalki kokteiļdesiņām vai minidesiņām (8–15 g) un grildesiņām (50–80 g)”. Šo atšķirību nosaka produkta “Boudin blanc de Rethel” dažādo formātu attiecīgie diametri.

Ražošana

Spēkā esošajā specifikācijā ir uzskaitīti lielie ražošanas posmi (gaļas sagatavošana, sajaukšana, masas iepildīšana, vārīšana un atdzesēšana) bez sīkākiem precizējumiem un ietverta dažādos ražošanas posmus apkopojoša tabula.

Kopsavilkuma shēmu svītro, un ražošanas posmi izskaidroti sīkāk. Ražošanas posmi ir šādi.

— Gaļas sadalīšana

Sadalīšanas darbība sastāv no gaļas atdalīšanas no nervu šķiedrām un tās sadalīšanas “tā, lai nepieļautu nervu, limfmezglu, tesmeņu vai abscesu klātbūtni gaļā pirms smalcināšanas”.

— Sastāvdaļu dozēšana

Miesnieka izstrādātajā receptē norādītas dažādo sastāvdaļu attiecīgās proporcijas, lai ievērotu gatavā produkta īpašības. Katrā ražošanas reizē operators sastāvdaļas nosver.

— Atkārtota izmantošana

Šī gaļas izstrādājumu (vārītu produktu) ražošanas nozarē plaši izmantotā prakse nozīmē, ka masas sagatavošanā izmanto produktus, kas iegūti cita produkta ražošanas rezultātā, un kuru nevar pieļaut AĢIN gadījumā tikai tāpēc, ka tie ietekmē gatavā produkta izskatu (veicina sadalīšanos gabalos, saplīšanu, neatbilstošu izmēru vai svaru utt.). Produkta “Boudin blanc de Rethel” ražošanas gadījumā šādai pārstrādei var izmantot tikai tādus produktus, kas iegūti AĢIN ražošanas rezultātā. Lai šāda prakse neietekmētu gatavā produkta īpašības, jo īpaši masas viendabīgumu, iekļaušanas apjoms ir ierobežots līdz ne vairāk kā 10 % no ražošanā izmantotās masas. Šī iekļaušana neietekmē masas sastāvu, jo atkārtoti iekļautajiem produktiem pašiem ir tāds pats sastāvs.

Specifikācijā ir iekļauti attiecībā uz atkārtotu izmantošanu ievērojamie nosacījumi: produkti, ko izmanto šādā praksē, ir jāreģistrē, jāuzglabā 0–4 °C temperatūrā un jāizmanto vairāk kā 4 dienu ilgā laikposmā no tās partijas vārīšanas datuma, pie kuras tie pieder. Šo praksi pievieno specifikācijai, bet tā atspoguļo nozares operatoru īstenotās metodes. Tādējādi šis papildinājums ir tikai metožu sistematizēšana.

— Smalcināšana un maisīšana

Pievieno šādi formulētu rindkopu, kurā precizēti smalcināšanas un maisīšanas nosacījumi: “Svaigu cūkgaļu vispirms sasmalcina ar nazi vai gaļasmašīnā. Kad masas graudi ir desu ražošanai paredzētās maltās gaļas konsistencē, tai pakāpeniski pievieno olas, pienu un garšvielas, visu laiku turpinot maisīt. Sagatavošanu veic ar “miksera” tipa ierīci, lai iegūtā galīgā masa būtu viendabīga, bez putām, ar graudiem, kas saskatāmi ar neapbruņotu aci.”

Smalcināšana ir gaļas izstrādājumu izgatavošanā neaizstājams posms. Spēkā esošajā specifikācijā smalcināšana nav pieminēta, tāpēc, ņemot vērā produkta īpašības un izmantotās metodes, tā specifikācijā ir jāiekļauj. Smalcināšanu veic gaļasmašīnā vai ar nazi, tāpēc masa neputo. Ja masu gatavo ar nazi, sastāvdaļas sagriež ļoti smalki. Pretēji desu izgatavošanai izmantojamajai maltajai gaļai graudainā struktūra ir smalka, tā ir redzama ar neapbruņotu aci.

— Pildīšana

Šajā rindkopā norādīts: “Masu pilda dabisko zarnu apvalkos. Operators pielāgo iepildīšanas intensitāti, lai iegūtu pareizi piepildītu zarnas apvalku.”

Tajā aprakstīts iepildīšanas mērķis, proti, iegūt pareizi piepildītu zarnas apvalku, un tajā ir atsauce uz operatora zinātību. Šīs darbības veikšanai ir vajadzīga ļoti augsta meistarība, lai zarnas apvalks tiktu pareizi piepildīts. Ja iepildīts tiek pārāk stingri, dabiskās zarnas apvalks, kas ir trausls, pārplīst. Ja iepildīts nepietiekami, zarnas apvalks netiek izstiepts, un masai nebūs vajadzīgās struktūras.

— Vārīšana

Teikumu “Vārīšana, iegremdējot verdošā ūdenī” aizstāj ar “Desiņas vāra, iegremdējot ūdenī vai tvaicējot”.

Tam ir savs pamats, jo atsaucei uz verdošu ūdeni, par kādu parasti uzskata ūdeni 100 °C temperatūrā, ir maz sakara ar reālo procesu, jo pārāk augsta vārīšanas ūdens temperatūra izraisa desiņu plīšanu. Taču vārīšanas mērķis ir panākt, lai masa sasniegtu vēlamo temperatūru (72 °C desiņas iekšpusē), kā rezultātā veidojas tās īpašās iezīmes un produktam AĢIN “Boudin blanc de Rethel” piemītošais ārējais izskats. Tādējādi vārīšana, iegremdējot ūdenī, kura temperatūra ir tuva vārīšanās temperatūrai, vai tvaicēšana ļauj iegūt desiņu, kas atbilst AĢIN raksturojumam. Arī tvaicēšana ļauj masai izvārīties viendabīgi.

— Atdzesēšana

Teikumu “Atdzesēšana dzesēšanas kamerā vai aukstā tekošā dzeramajā ūdenī” aizstāj ar atdzesēšanu:

“— vai nu straujas dzesēšanas kamerā,

— vai nu aplaistot vai iegremdējot,

— vai nu apvienojot abas metodes.

Atdzesēšanas laikā, kuras ilgums nepārsniedz 2 stundas, ir jāsasniedz tāda temperatūra produktu iekšpusē, kas ir zemāka par vai vienāda ar 10 °C.

Ja atdzesēšanu veic, tikai iegremdējot, pirms produkta iepakošanas ir jāveic vismaz 2 stundu ilga nožāvēšana.”

Šo precizējumu pievienošanas mērķis ir saglabāt produkta “Boudin blanc de Rethel” organoleptiskās un sanitārās īpašības, tas nozīmē strauju atdzesēšanu, tāpēc ir paredzēts, ka maksimālais atdzesēšanas ilgums ir divas stundas.

Ņemot vērā paildzināto kontaktu ar ūdeni, pirms to produktu iepakošanas, kas atdzesēti ar iegremdēšanas metodi, veicama vismaz 2 stundu ilga nosusināšana.

Šajos grozījumos ir apkopotas produkta “Boudin blanc de Rethel” ražotāju ierastās metodes un nodrošināta produkta fizikālo un organoleptisko īpašību saglabāšana.

5.4. Punkts “Marķēšana”

Svītro saistības, kas paredzētas spēkā esošajā specifikācijā. Ir ietverti tikai noteikumi par produkta “Boudin blanc de Rethel” dažādo variantu marķēšanu.

To reģistrējot, tika paredzēti daži noteikumi, kuru mērķis bija atvieglot kontroli (sertifikācijas struktūras nosaukuma un kontaktinformācijas norādīšana, iespējas minēšana patērētājiem neapmierinātības gadījumā sazināties ar sertifikācijas struktūru, etiķešu iepriekšēja apstiprināšana). Tie attiecas arī uz produkta aprakstu (“uz cūkgaļas bāzes”, “nesatur cieti, lipekli vai maizes mīkstumu”) vai ģeogrāfisko apgabalu.

Šie noteikumi nav pamatoti, jo tie izriet no vispārējā regulējuma.

5.5. Punkts “Citi”

— Dalībvalsts kompetentā iestāde: atbilstīgi Regulai (ES) Nr. 1151/2012 ir pievienota Valsts Kvalitātes un izcelsmes institūta (INAO) kā dalībvalsts kompetentās iestādes kontaktinformācija.

— Grupa, kas turpmāk atbild par AĢIN un kas ir grozījumu pieteikuma iesniedzēja, ir biedrība “Les Charcuteries du Pays d'Ardennes”. Tāpēc ir svītrota informācija par grupu “Ardennes de France”, kas sākotnēji iesniedza reģistrācijas prasības pieteikumu, un tā aizstāta ar grupas “Les Charcuteries du Pays d'Ardennes” nosaukumu un kontaktinformāciju.

— Ģeogrāfiskais apgabals: ģeogrāfiskais apgabals nav izmainīts. Kantonu sarakstu aizstāj ar attiecīgo pašvaldību sarakstu. Pievieno to darbību sarakstu, kas obligāti jāveic ģeogrāfiskajā apgabalā: izejmateriālu iegūšana un pārstrāde. Tie ir tehniska rakstura grozījumi.

— Saikne: šī nodaļa ir sakārtota trīs daļās, lai labāk definētu ģeogrāfiskā apgabala īpašības, produkta īpašības un saikni. Tie ir redakcionāli grozījumi, kas nerada izmaiņas pēc būtības.

— Kontroles struktūras: kontroles organizācijas kontaktinformācija aizstāta ar tās iestādes kontaktinformāciju, kas ir atbildīga par kontroli. Šā grozījuma mērķis ir nepieļaut specifikācijas grozīšanu gadījumā, ja mainās kontroles organizācija.

— Valsts prasības: specifikācijas sadaļā attiecībā uz valsts prasībām pievieno galvenos pārbaudāmos parametrus un to izvērtēšanas metodi.

VIENOTS DOKUMENTS

“BOUDIN BLANC DE RETHEL”

ES Nr.: PGI-FR-02295 – 24.2.2017.

ACVN ( ) AĢIN ( X )

1. Nosaukums vai nosaukumi

“Boudin blanc de Rethel”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas izstrādājumi (vārīti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Produktu “Boudin blanc de Rethel” piedāvā cilindriskās porcijās, kuru svars ir 60–130 gramu, bet diametrs 30–36 mm. Šā izmēra produktu pilda cūku zarnu apvalkos.

Produktu “Boudin blanc de Rethel” var piedāvāt arī kokteiļdesiņu vai grildesiņu veidā 20–26 mm diametrā. Kokteiļdesiņas vai mini desiņas (vienības svars ir no 8 g līdz 15 g) un grildesiņas (vienības svars ir no 50 g līdz 80 g) pilda aitu zarnu apvalkos.

Produkta krāsa ir gaiša, gandrīz balta, viendabīga. Zarnas apvalka piepildījums nodrošina labu produkta izskatu ar pilnīgi gludu ārpusi. Dabiskās zarnas apvalkā reizumis var atklāties nelielas nepilnības, piemēram, iesarkans (noturīga krāsa pēc nokaušanas) dzīslojums vai mazas cīpsliņas, tā sauktās “ūsiņas”, ko veido atlikusī taukplēve.

Produkta “Boudin blanc de Rethel” masa ir mīksta un sulīga, diezgan viendabīga, un tai ir gaļai raksturīgs aromāts kopā ar viegli piparotu un pikantu noti. Masas graudainums ir sajūtams ēdot.

“Boudin blanc de Rethel” desiņu varianti ir dabiskās, ar šampinjoniem vai ar tikai vienu šampinjonu varietāti, ar meža sēnēm (šī norāde nozīmē to, ka ir pievienotas vienīgi meža sēnes), ar trifelēm (vienīgās atļautās trifeļu sugas ir Tuber mélanosporum vai Tuber brumale). Ir atļauts pievienot trifeļu sulu.

Dabiskā produkta ķīmisko īpašību kritēriji, kas jāievēro, ir šādi:

— lipīdi: < 30 %,

— attaukota un cieti nesaturoša produkta mitrums: ≤ 81 %,

— ciete: ≤ 0,4 %,

— kolagēns: ≤ 2 %,

— proteīni: ≥ 11 %.

Produktu “Boudin blanc de Rethel” pārdod nefasētu vai iepriekš fasētu mazumtirdzniecības iepakojumā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Produktu “Boudin blanc de Rethel” gatavo no svaigas cūkgaļas, cietajiem cūku taukiem, veselām olām un govs piena.

Cūkgaļa ir no šādām cūkas ķermeņa daļām: šķiņķis bez lecamās locītavas, plecs bez lecamās locītavas, krūtiņa un cietie tauki. Sivēnmātes gaļa nav pieļaujama. Izmantot izcirtņu atgriezumus ir aizliegts. Gaļu atdala no nervu šķiedrām un sadala tā, lai nepieļautu nervu, limfmezglu, tesmeņu un abscesu klātbūtni gaļā pirms smalcināšanas. Gaļa veido 55–68 % no izmantotās masas svara.

Olas ir veselas vistu olas (ar baltumu un dzeltenumu) čaumalā vai pasterizētu olu produktu veidā. Olu pulvera, sasaldētu vai bagātinātu olu izmantošana ir aizliegta. Olas veido 10–20 % no izmantotās masas svara.

Govs piens var būt pilnpiens, daļēji nokrejots vai pilnīgi nokrejots, lai kontrolētu tauku saturu galaproduktā. Tas ir pasterizēts, sterilizēts vai svaigpiens (ar nosacījumu, ka to pirms izmantošanas masā uzkarsē līdz vārīšanās temperatūrai). Rekonstituētu pienu izmantot aizliegts. Piens veido 20–30 % no izmantotās masas svara.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Posmi, kas jāveic ģeogrāfiskajā apgabalā, ir no izejvielu iegūšanas līdz pat desiņu atdzesēšanai.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Ja uz produkta “Boudin blanc de Rethel” ir apzīmējums “trifeļu” vai “ar trifelēm”, “ar šampinjoniem” vai norāde, kas precizē izmantoto šampinjonu varietāti, ja ir izmantota tikai viena varietāte, “meža sēņu”, to izvieto tajā pašā redzeslaukā un raksta tādiem burtiem, kuru izmērs ir lielāks par vai vienāds ar pusi no nosaukuma “Boudin blanc de Rethel” burtu izmēra un kuri ir mazāki par nosaukuma “Boudin blanc de Rethel” burtiem.

4. Ģeogrāfiskā apgabala īsa definīcija

Ģeogrāfisko apgabalu veido šādi kantoni:

Château-Porcien, Chaumont-Porcien, Novion-Porcien, Juniville, Asfeld un Rethel.

5. Saikne ar ģeogrāfisko apgabalu

Ģeogrāfiskā apgabala specifika

Ģeogrāfisko apgabalu veido Retelas [Rethel] apgabals, pašvaldība, kurā ir izstrādāta recepte un attiecīgā zinātība un no kuras ir cēlies “Boudin blanc de Rethel” nosaukums. Toponīmija liecina par augstu cūkgaļas ražošanas un pārstrādes aktivitāti pagātnē. Patiešām, ģeogrāfiskajā apgabalā ietvertas trīs nozīmīgas pašvaldības, kuru nosaukumā ir apzīmējums “Porcien” (Château-Porcien, Novion-Porcien, Chaumont-Porcien), proti, kādreizējais gallu un romāņu pagus porciensis, kura nozīme ir “cūku zeme”.

Produkta “Boudin blanc de Rethel” izcelsme meklējama XVII gadsimtā. Tolaik kāds karaļa armijas virsnieks meklēja patvērumu Retelā, jo, neievērojot kardināla RIŠELJĒ pavēles, bija cīnījies duelī. Šis virsnieks, kura uzvārds bija Šamarānds [Chamarande], iekārtoja gaļas izstrādājumu nodaļu nelielā veikaliņā Ljesas [Liesse] miestā, kas tolaik piederēja pie Retelas.

Viens no viņa mazdēliem (miris 1848. gadā) XIX gadsimta vidū patiešām izstrādāja “balto desiņu” recepti. Savukārt no viņa bērniem pieci dēli kļuva par miesniekiem un apmetās uz dzīvi dažādos Retelas pilsētas kvartālos, turpinot ģimenes tradīcijas. Retelas un tās apkaimes gadagrāmatā 1901. gadā bija iekļauti astoņi miesnieki, no kuriem četru miesnieku uzvārds bija Šamarānds.

Mūsdienās “Boudin blanc de Rethel” desiņas joprojām gatavo pēc senās receptes. Proti, miesniekiem ir zinātība, kuru viņiem nodevuši vecāki vai kuru viņi ieguvuši māceklības laikā pie citiem miesniekiem.

Kopš XVII gadsimta, pateicoties tehnikas progresam, ražošanas apstākļi ir ļoti attīstījušies, un ražotāji šā produkta pagatavošanai tagad izmanto modernas “gaļasmašīnas–miksera” tipa ierīces.

Produkta specifika

Produkts “Boudin blanc de Rethel” kopš saviem pirmsākumiem ir ieguvis labu reputāciju, kuras pamatā galvenokārt ir tā organoleptiskās īpašības.

Tas, ka tiek ievērota senā recepte, nodrošina produktam “Boudin blanc de Rethel” tipisko un smalko organoleptisko īpašību izveidošanos.

Produkta krāsa ir gaiša, gandrīz balta, viendabīga. Tas izceļas citu savas kategorijas produktu vidū ar savu tipisko cūkgaļas aromātu kopā ar viegli piparotu un pikantu noti. Ēdot tā masa ir mīksta, diezgan viendabīga un sulīga, un ir jūtams vidējs tauku daudzums.

Tiek piedāvāti arī produkta “Boudin blanc de Rethel” varianti ar šampinjoniem vai trifelēm. Masa ir tā pati, bet šajos variantos gatavošanas beigu posmā produktam pievieno papildu sastāvdaļas.

Saikne

Produkta “Boudin blanc de Rethel” saikne ar ģeogrāfisko apgabalu ir pamatota ar tā noteikto kvalitāti un reputāciju.

Produkts “Boudin blanc de Rethel”, kura ražošana, kā liecina pašvaldību nosaukumu toponīmija, notiek cūku audzēšanas reģionā, iegūst savas raksturīgās īpašības, jo tiek ievērota oriģinālā recepte, proti, izmantota vienīgi svaiga cūkgaļa, veselas olas un piens, un netiek izmantoti cietes produkti, krāsvielas un fosfāti. Ražošanā tiek izmantota ģeogrāfiskā apgabala miesnieku zinātība, lai iegūtu produktu ar augstu vērtēto un atzīto struktūru un garšu.

Retelas miesnieki ātri pārņēma un plaši izmantoja “Boudin blanc de Rethel” recepti, kuras galīgā versija tika izstrādāta XVIII gadsimta vidū.

Vietējie miesnieki ir pratuši saglabāt šo īpašo zinātību, to pielāgot metodēm, kas ir attīstījušās, optimizējot ražošanas procesu. Tieši meistarība, kāda vajadzīga gaļas smalcināšanai un iepildīšanai dabiskajā zarnas apvalkā, palīdz radīt produktam “Boudin blanc de Rethel” raksturīgo struktūru.

Lai iegūtu oriģinālajam tuvu produktu “Boudin blanc de Rethel”, miesnieki izmanto ļoti kvalitatīvas izejvielas, proti, cūkgaļu (izmanto krūtiņu, pleca daļu vai šķiņķi, gaļa nedrīkst būt sasaldēta), pienu (nerekonstituētu) un veselas olas (ir aizliegts izmantot olu pulveri un sasaldētas olas).

Lai iegūtu viendabīgu un mīkstu konsistenci, pietiek tikai ar proteīnus saturošām saistvielām (olām un svaigu gaļu), ražojot “Boudin blanc de Rethel”, nepievieno cieti, lipekli vai maizes mīkstumu. Olu baltumu proteīni ir olbaltumvielas, kas sarecē zemā temperatūrā (no + 60 °C līdz + 65 °C) un veido gēlu, kurš aptver tā produkta sastāvdaļas, kuram tas ir pievienots. Tieši šī īpašība nodrošina produkta “Boudin blanc de Rethel” gaišo krāsu. Šī sarecēšana arī ļauj iegūt biezu pildījumu.

Gadu gaitā produkts ir ieguvis īstu reputāciju, kā to apliecina tā izstādīšana salonos un izstādēs (Starptautiskajā lauksaimniecības salonā Parīzē, “Les Ardennes à Paris”, “Lille, couleur Ardennes” 2009. gadā u. c.), kā arī 2006. gadā izdotā tam veltītā grāmata “Le Boudin Blanc, une spécialité de Rethel” (Sandra Rota, Les Éditions du Coq à l' âne).

Produkta “Boudin blanc de Rethel” reputācija un tēls ir attīstījies, pateicoties piekļuvei arvien plašākiem izplatīšanas tīkliem, kas iesākumā, pagājušā gadsimta 90. gados, bija reģiona ietvaros, bet vēlāk visā Francijas teritorijā.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDCIGPBBRModif2016-Propre-QCOMUE-20171011.pdf

(1) OV L 343, 14.12.2012., 1. lpp.